Hvordan er det kommet så vidt, at vi som samfund frygter vore egne børn? Det må jo være det, der ligger bag de borgerlige partiers forslag om en kriminel lavalder på 12 år, og at der indføres ungdomsdomstole, som man kender det fra bl.a. Storbritannien.

Umiddelbart forekommer tidspunktet mærkeligt. Forslagsstillerne nævner selv, at kriminaliteten er faldet. Det gælder også børn i aldersgruppen 10-14 år.

Dertil kommer, at nedsættelsen til 14 år for nogle år siden langtfra var en succes. De 14-årige begik stort set kun småkriminalitet som butikstyverier, og hvor politiet tidligere ville køre en 14-årig hjem og bede forældrene tage sig af det, skulle man nu til at skrive rapport osv. Det tog ressourcer fra andre vigtigere opgaver.